**СЛУЖБЕНИ ЛИСТ**

**ГРАДА ПРОКУПЉА**

|  |  |  |
| --- | --- | --- |
| **ГОДИНА XIV**  **Број 35** | **Прокупље**  **30. Август**  **2022.године** | **Лист излази према потреби**  Годишња претплата: 1.000 дин.  Цена овог броја износи: 40 дин.  Рок за рекламацију: 10 дана |

1

На основу члана 29. тачка 6), члана 70. тачка 1) и 2) и члана 80. тачка 1) и 2) Закона о смањењу ризика од катастрофа и управљању ванредним ситуацијама („Службени гласник РС” број 87/2018), члана 63. став 1. тачка 16. Статута града Прокупља („Службени лист општине Прокупље “ број 15/2018), члана 3. став 1. тачка 16 Одлуке о Градском већу града Прокупља („Службени лист града Прокупља“ бр. 2/2018) и члана 5. став 14. Одлуке о измени и допуни Одлуке о организацији и функционисању цивилне заштите на територији града Прокупља („Службени лист града Прокупља“ бр. 33/2022), Градско веће града Прокупља на седници одржаној дана 30.08.2022. године, донело је

**О Д Л У К У**

**О ОБРАЗОВАЊУ СПЕЦИЈАЛИЗОВАНИХ ЈЕДИНИЦА**

**ЦИВИЛНЕ ЗАШТИТЕ ЗА УЗБУЊИВАЊЕ НА ТЕРИТОРИЈИ ГРАДА ПРОКУПЉА**

**Члан 1.**

Овом Одлуком образују се Специјализоване јединице цивилне заштите за узбуњивање и њихова општа резерва, јачине једано одељење за узбуњивање и један вод за узбуњивање. Одељење за узбуњивање садржи 17 обвезника цивилне заштите и одељењем ће командовати Команда одељења, коју чине 1 командир и 1 заменика командира, који ће командовати Тимом за пријем и пренос сигнала, који се састоји од 1 вође тима-радио-телефонисте и 2 послужиоца-радио-телефонисте, као и са 4 Тима за узбуњивање. Сваки од 4 Тима за узбуњивање има 1 вођу тима – руоваоца сирене и 2 руковаоца сирене. Вод за узбуњивање садржи 19 обвезника цивилне заштите и водом ће командовати Команда вода, која се састоји од 1 командира и 1 заменика командира, који руководе Тимом за пријем и пренос сигнала који се састоје од 1 вође тима-радио-телефонисте и 2 послужиоца-радио-телефонисте, као и са 2 Одељења за управљање сиренама, која се састоје од по 1 командира и по 2 тима за узбуњивање. Састав тимова за узбуњивање јесте исти код сва 4 тима и састоји се од 1 вође тима руковаоца сирене и 2 руковаоца сирене.

**Члан 2.**

Специјализоване јединице цивилне заштите за узбуњивање попуњавају се војним обвезницима, грађанима који нису војни обвезници и добровољцима у складу са Законом о смањењу ризика од катастрофа и управљању ванредним ситуацијама, Законом о војној, радној и материјалној обавези и подзаконским актима донетим на основу Закона о војној, радној и материјалној обавези.

**Члан 3.**

За попуну специјализованих јединица цивилне заштите за узбуњивање, Градска управа града Прокупља израђује предлог плана попуне у складу са утврђеном личном формацијом. Поред предлога плана попуне, израђује се и предлог плана попуне општом резервом којим се утврђује општа резерва у величини од тридесет посто од плана попуне. Предлог плана попуне и план попуне општом резервом одобрава надлежни орган локалне самоуправе.

**Члан 4.**

За мобилизацијско место специјализоване јединице цивилне заштите за узбуњивање одређује се Град Прокупље, а за мобилизацијско збориште Прокупље, улица Никодија Стојановића Татка број 2. у парку зграде Скупштине града Прокупља. Време трајања мобилизације је 24 (двадесет четири) часа.

**Члан 5.**

Ова одлука ступа на снагу осмог дана од дана објављивања у „Службеном листу града Прокупља“.

Број: 06-83/2022-02 ПРЕДСЕДНИК

У Прокупљу, дана 30.08.2022. године ГРАДСКОГ ВЕЋА

ГРАДСКО ВЕЋЕ ГРАДА ПРОКУПЉА Милан Аранђеловић с.р.

2

На основу члана 59. Статута града Прокупља (''Службени лист општине Прокупље'' бр.15/2018) и члана 14. Пословника Општинског већа општине Прокупље(''Сл.лист општине Прокупље'' бр.16/12 и 16/14), градоначелник града Прокупља, дана 30.08.2022.године, донео је:

**Р Е Ш Е Њ Е**

**I**

Овим Решењем додељују се конкретна задужења - ресори члановима Градског већа града Прокупља за делокруг рада и то:

1. Милици Ерић, члану Градског већа, ресор културе;
2. Миладину Радоичићу, члану Градског већа, ресор инфраструктуре;
3. Данилу Миленковићу, члану Градског већа, ресор буџета и финансија;
4. Андрији Микићу, члану Градског већа, ресор омладине и спорта;
5. Небојши Раденковићу, члану Градског већа, ресор просвете;
6. Марку Костадиновићу, члану Градског већа, ресор социјална питања;
7. Милени Петровић, члану Градског већа, ресор пројектне активности;
8. Дејану Тонићу, члану Градског већа, ресор пољопривреде;
9. Владици Младеновићу, члану Градског већа, ресор месних заједница

**II**

Ступањем на снагу овог решења престају да важе Решења о додељивању ресора члановима Градског већа града Прокупља бр.024-7/2020-01-1 од 19.08.2020. и 07.10.2020.године.

**III**

Решење ступа на снагу даном доношења.

**IV**

Решење објавити у ''Службеном листу града Прокупља“.

Решење доставити: Члановима Градског већа, архиви

Број: 024-5/2022-01-1

У Прокупљу, 30.08.2022.године

**Г Р А Д П Р О К У П Љ Е**

г р а д о н а ч е л н и к

Милан Аранђеловић с.р.

***С а д р ж а ј***

***1.Одлука о образовању специјализованих јединица цивилне заштите за узбуњивање на територији Града Прокупља............................................................................................................................1***

***2. Решење о додељивању ресора члановима Градског већа града Прокупља..........................3***



Издавач**:** *Скупштина Грaда Прокупља*

**Лист уредио** *Славица Обрадовић*

**Главни и одговорни уредник:** *Секретар Скупштине Града*

*Прокупља Александра Вукићевић*